10. การควบคุมภายใน

10.1
สรุปความเห็นของคณะกรรมการบริษัทเกี่ยวกับความเพียงพอและเหมาะสมของระบบควบคุมภายในของบริษัท

ในการประชุมคณะกรรมการบริษัท ครั้งที่ 2/2551 วันที่ 29 พฤษภาคม 2551
โดยมีกรรมการอิสระและกรรมการตรวจสอบจำนวน 3 ท่าน เข้าร่วมประชุมด้วย
คณะกรรมการได้ประเมินระบบการควบคุมภายในของบริษัทในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบติดตาม คณะกรรมการบริษัทมีความเห็นว่า
บริษัทมีระบบการควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวข้างต้น (ตามส่วนที่ 3 ข้อ 3.3 ถึง 3.7
ของแบบประเมินระบบการควบคุมภายใน) อย่างเพียงพอแล้ว สำหรับการประเมินในเรื่องอื่นๆ
คณะกรรมการมีความเห็นว่า มีความเพียงพอแล้วเช่นกัน (รายละเอียดตามเอกสารแนบ 3
แบบประเมินความเพียงพอของระบบควบคุมภายในของบริษัท ) กล่าวคือ

1. ด้านองค์กรและสภาพแวดล้อม

บริษัทมีโครงสร้างองค์กร ขอบเขตอำนาจของฝ่ายบริหารต่างๆ ที่ชัดเจน
ได้มีการประชุมพนักงานให้แต่ละฝ่ายกำหนดเป้าหมายเพื่อสรุปเป้าหมายร่วมกัน
โดยบริษัทมีการตั้งเป้าหมายในการดำเนินงานประจำทุกปี
และโดยใช้ผลดำเนินงานที่แท้จริงมาทบทวนกำหนดเป้าหมายในการดำเนินงานในปีถัดไป นอกจากนี้
บริษัทได้จัดทำจริยธรรมธุรกิจเพื่อเป็นแนวทางให้ผู้บริหารและพนักงานปฏิบัติตาม

2. ด้านการบริหารความเสี่ยง

ฝ่ายบริหารจะมีการประเมินสถานการณ์ของเศรษฐกิจและประเทศโดยรวมตลอดเวลาเพื่อวิเคราะห์ถึงปัจจัยความเสี่ยงที่อาจเกิดขึ้น
และหามาตรการเพื่อลดความเสี่ยงที่เกิดขึ้น
โดยจะแจ้งให้แผนกที่เกี่ยวข้องรับทราบและร่วมมือกันป้องกันความเสี่ยงหรือลดความเสี่ยงที่เกิดขึ้น
นอกจากนี้บริษัทได้มีการทำประกันป้องกันความเสี่ยงจากอัตราแลกเปลี่ยนกับธนาคารอย่างต่อเนื่อง
รวมทั้งบริษัทได้ทำการติดตั้งระบบ GPS ในรถบรรทุกของบริษัท
เพื่อช่วยให้สามารถติดตามการจัดส่งสินค้าให้กับลูกค้าได้อย่างใกล้ชิด

3. ด้านการควบคุมการปฏิบัติงานของฝ่ายบริหาร

บริษัทมีการกำหนดขอบเขตหน้าที่และอำนาจอนุมัติของฝ่ายบริหารในแต่ละระดับอย่างชัดเจนเป็นลายลักษณ์อักษร
มีระบบการตรวจสอบระหว่างหน่วยงาน ปัจจุบัน
บริษัทมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าว (ตามส่วนที่ 3 ข้อ 3.3 ถึง 3.7 ของแบบประเมิน)
อย่างเพียงพอและรัดกุมแล้ว
โดยคณะกรรมการตรวจสอบจะพิจารณาการทำรายการดังกล่าวทุกไตรมาส
และมอบหมายให้ผู้ตรวจสอบภายในตรวจสอบการทำรายการดังกล่าวและให้รายงานตรงต่อคณะกรรมการตรวจสอบ
รวมทั้งให้บริษัทเปิดเผยรายละเอียดและเงื่อนไขการทำรายการดังกล่าวในหมายเหตุประกอบงบการเงินที่ตรวจสอบหรือสอบทานโดยผู้สอบบัญชีของบริษัท

4. ระบบสารสนเทศและการสื่อสารข้อมูล

บริษัทได้จัดการประชุมคณะกรรมการอย่างน้อยทุกไตรมาส
โดยจัดส่งหนังสือนัดประชุมพร้อมเอกสารประกอบการประชุมต่าง ๆ ล่วงหน้าไม่น้อยกว่า 7 วัน
สำหรับเรื่องการจัดเก็บและบันทึกบัญชีนั้น บริษัทได้ให้ความสำคัญในการจัดเก็บและบันทึกบัญชี
โดยบริษัทได้ใช้บริษัท สำนักงานเอินส์ท แอนด์ ยัง จำกัด เป็นผู้ตรวจสอบบัญชี
รวมถึงกำกับดูแลให้นโยบายบัญชีของบริษัทเป็นไปตามหลักการบัญชีที่รับรองทั่วไป
เพื่อรายงานให้ฝ่ายบริหารและคณะกรรมการสามารถได้รับทราบและสามารถตัดสินใจที่ถูกต้องและได้
โดยเฉพาะข้อมูลทางบัญชีและการเงิน

5. ระบบการติดตาม

บริษัทมีการกำหนดเป้าหมายการดำเนินธุรกิจและเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
โดยต้องมีการชี้แจงเหตุผลส่วนแตกต่างที่เกิดขึ้น หากมีข้อบกพร่องเกิดขึ้น
จะต้องรายงานต่อผู้บริหารเพื่อแก้ไข ในอดีตที่ผ่านมา ไม่มีการตรวจพบข้อบกพร่องเป็นสาระสำคัญ

10.2 ความเห็นเกี่ยวกับระบบควบคุมภายในของผู้สอบบัญชี ผู้ตรวจสอบภายในของบริษัท
และคณะกรรมการตรวจสอบ

(ก) ความเห็นเกี่ยวกับระบบควบคุมภายในของผู้สอบบัญชี

จากการตรวจสอบงบการเงินของบริษัท สำหรับปี สี้นสุด 31 มีนาคม 2551 นั้น
ผู้สอบบัญชีของบริษัทได้ศึกษาและประเมินประสิทธิภาพระบบการควบคุมภายในด้านบัญชีของบริษัท
และไม่มีข้อสังเกตเกี่ยวกับระบบการควบคุมภายในด้านบัญชีของบริษัท

  (ข) ความเห็นเกี่ยวกับระบบควบคุมภายในของผู้ตรวจสอบภายใน

สำนักงาน เอ.เอ็ม.ที. เซอร์วิสเซส ได้รับมอบหมายให้เป็นผู้ตรวจสอบภายในของบริษัท
(รายละเอียดตามส่วนที่ 2 ข้อ 9.4 การกำกับดูแลกิจการ (13)
ระบบการควบคุมและการตรวจสอบภายใน)
โดยได้นำเสนอผลการประเมินระบบการควบคุมภายในระดับองค์กร
ซึ่งได้ดำเนินการสอบทานระหว่างวันที่ 21 กุมภาพันธ์ 2550 ถึงวันที่ 2 มีนาคม 2550
ต่อที่ประชุมคณะกรรมการตรวจสอบ ครั้งที่ 2/2550 เมื่อวันที่ 9 เมษายน 2550
โดยสรุปการประเมินระบบการควบคุมภายในระดับองค์กรในด้านองค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม พบว่าบริษัทมีการปฏิบัติในระดับดี

นอกจากนี้ ผู้ตรวจสอบภายในได้เสนอรายงานการตรวจสอบภายในของบริษัท
ตามแผนการตรวจสอบประจำปี 2550 (1 เม.ย. 2550 – 31 มี.ค. 2551) ดังนี้

- ด้านธุรกรรมการขาย ธุรกรรมการจัดส่งสินค้า และธุรกรรมการรับชำระ
ดำเนินการตรวจสอบในระหว่างวันที่ 9 ถึง 18 กรกฎาคม 2550
และนำเสนอรายงานการตรวจสอบภายในฉบับวันที่ 10 สิงหาคม 2550
ต่อที่ประชุมคณะกรรมการตรวจสอบ ครั้งที่ 4/2550 เมื่อวันที่ 15 สิงหาคม 2550

- ด้านธุรกรรมการผลิตสินค้าและการวางแผน ธุรกรรมการคลังสินค้า
ดำเนินการตรวจสอบในระหว่างวันที่ 10 ถึง 20 ตุลาคม 2550
และนำเสนอรายงานการตรวจสอบภายในฉบับวันที่ 9 พฤศจิกายน 2550
ต่อที่ประชุมคณะกรรมการตรวจสอบ ครั้งที่ 5/2550 เมื่อวันที่ 15 พฤศจิกายน 2550

- ด้านธุรกรรมการจัดซื้อและการตรวจรับ ธุรกรรมการตั้งหนี้และการจ่ายชำระ
ตรวจสอบในระหว่างวันที่ 14 ถึง 19 มกราคม 2551
และนำเสนอรายงานการตรวจสอบภายในฉบับวันที่ 8 กุมภาพันธ์ 2551
ต่อที่ประชุมคณะกรรมการตรวจสอบ ครั้งที่ 1/2551 เมื่อวันที่ 14 กุมภาพันธ์ 2551

- ด้านธุรกรรมเกี่ยวกับทรัพยากรบุคคล และการทบทวนขั้นตอนธุรกรรมการขาย
ธุรกรรมการจัดส่งสินค้า และธุรกรรมการรับชำระ ตรวจสอบในระหว่างวันที่ 23 เมษายน ถึง 7
พฤษภาคม 2551 และนำเสนอรายงานการตรวจสอบภายในฉบับวันที่ 21 พฤษภาคม 2551
ต่อที่ประชุมคณะกรรมการตรวจสอบ ครั้งที่ 2/2551 เมื่อวันที่ 29 พฤษภาคม 2551

โดยผู้ตรวจสอบภายในเชื่อว่ากิจกรรมหลักที่ตรวจสอบดังกล่าวไว้ข้างต้น
มีระบบการควบคุมภายในที่เพียงพอต่อการป้องกันความเสี่ยงที่อาจเกิดขึ้น

(ค) ความเห็นเกี่ยวกับระบบควบคุมภายในของคณะกรรมการตรวจสอบ

ในการประชุมคณะกรรมการตรวจสอบ ครั้งที่ 4/2550 เมื่อวันที่ 15 สิงหาคม 2550
ได้พิจารณาและรับทราบรายงานผลการตรวจสอบภายในของผู้ตรวจสอบภายใน
และจากการตรวจสอบระบบควบคุมภายในตามแผนการตรวจสอบประจำปี 2550 (1 เม.ย. 2550
– 31 มี.ค. 2551) ของ ธุรกรรมหลักที่กล่าวไว้ในข้อ 10.2 (ข)
ซึ่งพบว่าบริษัทมีระบบการควบคุมภายในของธุรกรรมดังกล่าวที่เหมาะสมและเพียงพอ
โดยคณะกรรมการตรวจสอบมีความเห็นว่าระบบการควบคุมภายในของบริษัทมีความเพียงพอ